**Metodický pokyn k uskutočneniu záverečnej oponentúry projektu KEGA**

V zmysle Pravidiel KEGA čl. 7 vedúci riešiteľ projektu KEGA je povinný po ukončení riešenia vypracovať **záverečnú správu** za celú dobu riešenia projektu a v spolupráci s príslušným prodekanom pre vedu a výskum zorganizovať **záverečnú oponentúru** záverečnej správy tak, aby záznam zo záverečnej oponentúry bol predložený v zmysle Štatútu KEGA.

V zmysle Štatútu KEGA čl. 10 riešenie projektu sa ukončuje záverečnou správou a záverečným oponentským konaním pred oponentskou radou. **Oponentská rada** je minimálne päťčlenná a predseda príslušnej KEGA komisie môže delegovať svojho zástupcu ako člena komisie. Oponentskú radu tvorí:

a) **predseda**, ktorým je spravidla prodekan (prorektor, ak vysoká škola sa nečlení na fakulty), ktorý má vo svojej pôsobnosti vedecko-výskumnú činnosť alebo umeleckú činnosť,

b) delegovaný **člen** **príslušnej komisie** **KEGA** (ak za celú dobu riešenia projektu poskytlo ministerstvo dotácie v sume vyššej ako 33 194 eur, potom vedúci takého projektu je povinný na návrh predsedu vecne príslušnej komisie zabezpečiť účasť člena tejto komisie na záverečnej oponentúre. Člen komisie KEGA vyslaný na záverečnú oponentúru je riadnym členom rady záverečnej oponentúry. Člen komisie KEGA o získaných poznatkoch zo záverečnej oponentúry informuje vecne príslušnú komisiu KEGA pri hodnotení výsledkov riešenia projektov KEGA za celú dobu riešenia. Vedúci projektu je povinný oznámiť vyslanému členovi komisie KEGA a zástupcovi sekcie regionálneho školstva miesto a termín konania záverečnej oponentúry najneskôr do 14 dní pred jeho konaním.),

c) delegovaný **člen ministerstva**, ak zadávateľom konkrétnej témy riešenia bolo ministerstvo (pokiaľ výstupy z riešenia ukončeného projektu smerujú do oblasti regionálneho školstva, predseda záverečnej oponentúry je povinný na návrh vedúceho projektu prizvať na záverečnú oponentúru aj zástupcu sekcie regionálneho školstva ministerstva.

d) najviac traja **oponenti**,

e) ďalší členovia podľa rozhodnutia predsedu oponentskej rady.

1. Podľa metodického pokynu KEGA **oponenti** nesmú byť pracovníkmi tej istej fakulty/pracoviska a ani spolupracujúceho pracoviska, na ktorých sa projekt KEGA riešil. Na oponentúru môžu byť prizvaní aj ďalší odborníci, ktorých prítomnosť je nevyhnutná pri zodpovednom posúdení výstupov a výsledkov daného projektu, ako aj pri objektívnom zhodnotení splnenia stanovených cieľov počas riešenia projektu.

Oponent končiaceho projektu KEGA písomne vypracuje posudok a doručí ho vedúcemu projektu. Pri hodnotení dosiahnutých výsledkov za celé obdobie riešenia projektu sa oponent okrem iného zameriava aj na:

a) splnenie celkových i čiastkových cieľov a úloh vedúceho riešiteľa aj spoluriešiteľov projektu,

b) posúdenie dosiahnutých prínosov z hľadiska celospoločenských prínosov pre oblasť školstva, pedagogiky alebo tvorivého umenia,

c) posúdenie výstupov, ktoré vznikli počas riešenia projektu, t. z. posúdenie publikácií, nových metodík a technologických postupov výučby, nových pedagogických dokumentov, umeleckých diel, umeleckých výkonov a ďalších aktivít, ktoré sa uskutočnili pri riešení projektu,

d) posúdenie, či finančné prostriedky zo štátneho rozpočtu boli počas celého obdobia riešenia projektu čerpané hospodárne a efektívne (primeranosť výdavkov),

e) posúdenie, či boli ciele projektu splnené excelentne, splnené výborne, splnené alebo nesplnené.

Vypracované oponentské posudky je potrebné vložiť aj do online systému na Portáli VŠ.

Po uskutočnení záverečnej oponentúry členovia oponentskej rady navrhnú **závery oponentskej rady**, v rámci ktorých sa vyjadrujú k:

1. hodnoteniu dosiahnutých výsledkov,
2. hodnoteniu výdavkov a hospodárenia pri riešení projektu,
3. hodnoteniu oponentskej rady k splneniu plánovaných (celkových i čiastkových) cieľov a úloh vedúceho projektu za celé obdobie riešenia projektu,
4. oponentská rada sa vyjadruje aj o návrhu na vyplatenie odmien členom riešiteľského kolektívu,
5. hlavný spoločenský prínos výsledkov projektu – v čom vidí oponentská rada uplatnenie výsledkov projektu výskumu v spoločenskej praxi.
6. Návrh záverov oponentskej rady sa schvaľuje na neverejnom zasadnutí oponentskej rady. Závery oponentskej rady končiaceho projektu KEGA sú schválené, ak za ne hlasuje nadpolovičná väčšina z prítomných členov oponentskej rady. Závery oponentskej rady pri záverečnej oponentúre sú súčasťou podkladov predkladaných príslušnej komisii KEGA, ktoré sa budú zohľadňovať pri hodnotení končiacich projektov.

Po záverečnej oponentúre vedúci projektu KEGA zabezpečí spracovanie a zápis záverov oponentskej rady. Vedúci projektu následne vypracuje **záznam zo záverečnej oponentúry**, priloží k nemu **oponentské posudky** a **závery rady** záverečnej oponentúry, uloží záznam v online systéme KEGA na Portáli vysokých škôl a podpísaný ho odošle aj na Oddelenie pre vedu, výskum a rozvoj PF UPJŠ.

Náklady spojené so záverečnou oponentúrou (napr. odmeny oponentom za vypracovanie oponentských posudkov a cestovné výdavky členov oponentskej rady, delegovaného člena KEGA) sa uhrádzajú z finančných prostriedkov poskytnutých na riešenie projektu KEGA.

Za uskutočnenie, organizáciu a priebeh záverečného oponentského konania zodpovedá fakulta, v pôsobnosti ktorej je pracovisko vedúceho projektu, a to v súčinnosti s vedúcim projektu.

**Povinnosti predsedu oponentskej rady** v zmysle čl. 8 Pravidiel KEGA ods. 1. Predseda rady záverečnej oponentúry:

a) na návrh vedúceho projektu KEGA určí termín a miesto záverečnej oponentúry,

b) na návrh vedúceho projektu určí **dvoch** oponentov záverečnej správy, ktorí nie sú z pracoviska vedúceho projektu a spolupracujúcich pracovísk, ak na projekt KEGA boli poskytnuté dotácie za celú dobu riešenia v úhrnnej sume nižšej ako 33 194 eur, inak určí **troch** oponentov, ktorí sú členmi oponentskej rady s platnými hlasmi,

c) ak výsledky projektu KEGA predstavujú návrhy a odporúčania smerujúce do oblasti základného alebo stredného školstva je povinný menovať za jedného z **oponentov zástupcu** **vecne príslušnej sekcie** **ministerstva,**

d) riadi rokovanie pri záverečnom oponentskom konaní,

e) dbá, aby rada záverečného oponentského konania schválila závery rady záverečného oponentského konania, v ktorých sa vyjadrí,

1. k výsledkom riešenia projektu,

2. k prínosom pre rozvoj školstva,

3. či boli ciele projektu splnené mimoriadne vynikajúco, vynikajúco, boli splnené alebo neboli

splnené,

4. či poskytnuté finančné prostriedky z ministerstva na celú dobu riešenia projektu boli čerpané

hospodárne a efektívne ako aj k primeranosti ich výšky,

5. k návrhu na vyplatenie odmien členom riešiteľského kolektívu.,

f) zabezpečí, aby ním podpísaný a opečiatkovaný záznam zo záverečnej oponentúry s kópiami

priložených posudkov oponentov a závermi rady záverečnej oponentúry bol doručený vedúcemu projektu (čl. 7 ods. 10) najneskôr do troch dní od konania záverečnej oponentúry.